CELEX: 32021D0316(02)
Language: et
Date: 2021-03-11 00:00:00
Title: Komisjoni otsus, 11. märts 2021, millega kiidetakse heaks eristava maitse või lõhnaga tubakatoodete kindlakstegemiseks kasutatav uuritavate toodete tehnilise hindamise metoodika 2021/C 89 I/01

16.3.2021   
               
               
                  ET
               
               
                  Euroopa Liidu Teataja
               
               
                  CI 89/1
               
            
         KOMISJONI OTSUS,
         11. märts 2021,
         millega kiidetakse heaks eristava maitse või lõhnaga tubakatoodete kindlakstegemiseks kasutatav uuritavate toodete tehnilise hindamise metoodika
         (2021/C 89 I/01)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse komisjoni 18. mai 2016. aasta rakendusotsust (EL) 2016/786, millega sätestatakse tubakatoodete eristava maitse või lõhna olemasolu kindlakstegemiseks liikmesriike ja komisjoni abistava sõltumatu nõuandekomisjoni asutamise ja toimimise kord, (1) eriti selle artikli 9 lõiget 2,
         ning arvestades järgmist:
         
                     (1)
                  
                  
                     Euroopa Parlamendi ja nõukogu direktiiviga 2014/40/EL (2) keelati turule viia eristava maitse või lõhnaga tubakatooteid (sigaretid ja isevalmistatavate sigarettide tubakas).
                  
               
                     (2)
                  
                  
                     Komisjoni rakendusmääruses (EL) 2016/779 (3) on sätestatud ühtsed eeskirjad tubakatoodete eristava maitse või lõhna olemasolu kindlakstegemise menetluse kohta.
                  
               
                     (3)
                  
                  
                     Rakendusotsuse (EL) 2016/786 kohaselt peab sõltumatu nõuandekomisjon (edaspidi „nõuandekomisjon“) määrama kindlaks tubakatoodete tehnilise hindamise metoodika, millega hinnatakse, kas tubakatootel, mille kohta arvamuse saamiseks on liikmesriik või komisjon nõuandekomisjoni poole pöördunud, on eristav maitse võin lõhn, ning vastavalt vajadusele seda metoodikat uuendama.
                  
               
                     (4)
                  
                  
                     Nõuandekomisjon võttis 24. juuni 2020. aasta koosolekul vastu metoodika, mille abil saab otsustada, kas tubakatootel on eristav maitse või lõhn, ning 2. septembril 2020 tehti selles metoodikas mõned väikesed redaktsioonilised muudatused.
                  
               
                     (5)
                  
                  
                     Rakendusotsuse (EL) 2016/786 artikli 9 lõike 2 kohaselt tuleb uuritavate toodete tehnilise hindamise metoodika, mille abil tehakse kindlaks, kas asjaomasel tubakatootel on eristav maitse või lõhn, esitada peadirektorile heakskiitmiseks ning seda metoodikat kohaldatakse alles pärast heakskiitmist,
                  
               ON TEINUD JÄRGMISE OTSUSE:
         
            Ainus artikkel
            Käesolevaga kiidetakse heaks käesoleva otsuse lisas esitatud uuritavate toodete tehnilise hindamise metoodika, mille abil saab teha kindlaks eristava maitse või lõhnaga tubakatooteid.
         
         
            Brüssel, 11. märts 2021
            
               
                  Komisjoni nimel
               
               tervise ja toiduohutuse peadirektoraadi
               
                  peadirektor
               
               
                  Sandra GALLINA
               
            
         
         
            (1)  ELT L 131, 20.5.2016, lk 79.
         
            (2)  Euroopa Parlamendi ja nõukogu 3. aprilli 2014. aasta direktiiv 2014/40/EL tubaka- ja seonduvate toodete tootmist, esitlemist ja müüki käsitlevate liikmesriikide õigus- ja haldusnormide ühtlustamise kohta ning millega tunnistatakse kehtetuks direktiiv 2001/37/EÜ (ELT L 127, 29.4.2014, lk 1).
         
            (3)  Komisjoni 18. mai 2016. aasta rakendusmäärus (EL) 2016/779, millega sätestatakse ühtsed eeskirjad tubakatoodete eristava maitse või lõhna olemasolu kindlakstegemise menetluse kohta (ELT L 131, 20.5.2016, lk 48).
      
      
         
            LISA
            Uuritavate toodete tehnilise hindamise metoodika, mille abil saab teha kindlaks eristava maitse või lõhnaga tubakatooteid
            Kohaldatakse sigarettide ja isevalmistatavate sigarettide tubaka suhtes
            Heaks kiidetud tubakatoodete eristava maitse või lõhna kindlakstegemise sõltumatu nõuandekomisjoni 21. koosolekul 24. juunil 2020, väikesed redaktsioonilised muudatused on tehtud 2. septembril 2020.
            
                        Käesolevas aruandes esitatakse konsolideeritud metoodika, mille abil saab otsustada, kas tubakatootel on eristav maitse või lõhn. Metoodika on koostanud tubakatoodete eristava maitse või lõhna kindlakstegemise sõltumatu nõuandekomisjon, kes võttis arvesse komisjoni 18. mai 2016. aasta rakendusotsuses (EL) 2016/786 osutatud tehniliselt rühmalt saadud sisendandmeid ja asjaomase valdkonna parimaid kättesaadavaid tavasid.
                        Rakendusotsuse (EL) 2016/786 artikli 19 kohaselt avaldab komisjon selle metoodika spetsiaalsel veebisaidil ja lisab metoodikale viitava lingi eksperdirühmade registri veebisaidile.
                        Vt üksikasjalikumalt https://ec.europa.eu/health/tobacco/products/characterising_flavours/panel_en ja https://ec.europa.eu/transparency/regexpert/index.cfm?do=groupDetail.groupDetail&groupID=3452&NewSearch=1&NewSearch=1 .
                     
                  
               VASTUTUSE VÄLISTAMINE
            
            Tubakatoodete eristava maitse või lõhna kindlakstegemise sõltumatu nõuandekomisjoni aruannetes või arvamustes esitatakse selle nõuandekomisjoni liikmeks olevate sõltumatute teadlaste seisukohad. Euroopa Komisjon avaldab kõik asjaomased aruanded/arvamused ainult originaalkeeles.